62023CO0084
ΔΙΑΤΑΞΗ ΤΟΥ ΔΙΚΑΣΤΗΡΙΟΥ (όγδοο τμήμα)
της 5ης Οκτωβρίου 2023 (
*1
)
«Προδικαστική παραπομπή – Άρθρο 99 του Κανονισμού Διαδικασίας του Δικαστηρίου – Γεωργία – Κοινή οργάνωση των αγορών – Ενωσιακές κλίμακες για την ταξινόμηση των σφαγίων βοoειδών, χοίρων και προβάτων – Κατ’ εξουσιοδότηση κανονισμός (ΕΕ) 2017/1182 – Παρεκκλίσεις από τη γενική υποχρέωση ταξινόμησης των σφαγίων – Σφαγεία – Άρθρο 2, παράγραφος 1 – Παρεκκλίσεις που χορηγούνται σε μικρές επιχειρήσεις – Εθνική ρύθμιση η οποία δεν προβλέπει τη δυνατότητα χορηγήσεως τέτοιων παρεκκλίσεων – Υποχρεωτικός ή προαιρετικός χαρακτήρας των εν λόγω παρεκκλίσεων»
Στην υπόθεση C‑84/23,
με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ, που υπέβαλε το Înalta Curte de Casație și Justiție – Secția de contencios administrativ și fiscal (Ανώτατο Ακυρωτικό Δικαστήριο – τμήμα διοικητικών και φορολογικών διαφορών, Ρουμανία) με απόφαση της 5ης Οκτωβρίου 2022, η οποία περιήλθε στο Δικαστήριο στις 14 Φεβρουαρίου 2023, στο πλαίσιο της δίκης
SC Dinamel Trade SRL
κατά
Ministerul Agriculturii şi Dezvoltării Rurale,
ΤΟ ΔΙΚΑΣΤΗΡΙΟ (όγδοο τμήμα),
συγκείμενο από τους M. Safjan, πρόεδρο τμήματος, N. Jääskinen και M. Gavalec (εισηγητή), δικαστές,
γενική εισαγγελέας: L. Medina
γραμματέας: A. Calot Escobar
κατόπιν της αποφάσεως που έλαβε, αφού άκουσε τη γενική εισαγγελέα, να αποφανθεί με αιτιολογημένη διάταξη σύμφωνα με το άρθρο 99 του Κανονισμού Διαδικασίας του Δικαστηρίου,
εκδίδει την ακόλουθη
Διάταξη
1
Η αίτηση προδικαστικής αποφάσεως αφορά την ερμηνεία του άρθρου 2, παράγραφος 1, του κατ’ εξουσιοδότηση κανονισμού (ΕΕ) 2017/1182 της Επιτροπής, της 20ής Απριλίου 2017, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, όσον αφορά τις ενωσιακές κλίμακες για την ταξινόμηση των σφαγίων βοοειδών, χοίρων και προβάτων και την αναφορά των τιμών της αγοράς για ορισμένες κατηγορίες σφαγίων και ζώντων ζώων (ΕΕ 2017, L 171, σ. 74).
2
Η αίτηση αυτή υποβλήθηκε στο πλαίσιο ένδικης διαφοράς μεταξύ της SC Dinamel Trade SRL και του Ministerul Agriculturii și Dezvoltării Rurale (Υπουργείου Γεωργίας και Αγροτικής Ανάπτυξης, Ρουμανία) σχετικά με τη χορήγηση παρέκκλισης από τη γενική υποχρέωση ταξινόμησης των σφαγίων βοοειδών και χοίρων που προβλέπεται στην εθνική νομοθεσία.
Το νομικό πλαίσιο
Το δίκαιο της Ένωσης
Ο κανονισμός (ΕΕ) 1308/2013
3
Το άρθρο 19 του κανονισμού (ΕΕ) 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ 2013, L 347, σ. 671), με τίτλο «Κατ’ εξουσιοδότηση αρμοδιότητες», ορίζει στην παράγραφο 6 τα εξής:
«Προκειμένου να ληφθούν υπόψη οι τεχνικές εξελίξεις και οι ανάγκες των τομέων που αναφέρονται στο άρθρο 10, καθώς και η ανάγκη τυποποίησης της παρουσίασης των διαφόρων προϊόντων με στόχο τη βελτίωση της διαφάνειας στην αγορά, της καταγραφής των τιμών και της εφαρμογής των μέτρων παρέμβασης στην αγορά, ανατίθεται στην Επιτροπή η αρμοδιότητα έκδοσης κατ’ εξουσιοδότηση πράξεων, σύμφωνα με το άρθρο 227:
α)
για την προσαρμογή και την επικαιροποίηση των διατάξεων του παραρτήματος IV σχετικά με τις ενωσιακές κλίμακες για την ταξινόμηση, την ταυτοποίηση και την παρουσίαση των σφαγίων·
β)
για τον καθορισμό συμπληρωματικών διατάξεων σχετικά με την ταξινόμηση, μεταξύ άλλων, από ειδικευμένους ταξινομητές, την κατάταξη σε κατηγορίες, μεταξύ άλλων, με τεχνικές αυτόματης κατάταξης, την ταυτοποίηση, τη ζύγιση και τη σήμανση των σφαγίων, καθώς και σχετικά με τον υπολογισμό των μέσων τιμών στην Ένωση και τους συντελεστές στάθμισης που χρησιμοποιούνται για τον υπολογισμό των τιμών αυτών·
γ)
για τη θέσπιση, στον τομέα του βοείου κρέατος, παρεκκλίσεων από τις διατάξεις και ειδικών παρεκκλίσεων που μπορούν να χορηγούνται από κράτη μέλη σε σφαγεία όπου σφάζεται μικρός αριθμός βοοειδών, καθώς και συμπληρωματικών διατάξεων για τα σχετικά προϊόντα, όπως διατάξεων που αφορούν τις κατηγορίες διάπλασης και την κατάσταση πάχυνσης και, στον τομέα του πρόβειου κρέατος, πρόσθετων διατάξεων όσον αφορά το βάρος, το χρώμα του κρέατος και την κατάσταση πάχυνσης και κριτηρίων για την ταξινόμηση των ελαφρών αμνών·
δ)
για την παροχή στα κράτη μέλη της δυνατότητας να μην εφαρμόζουν την κλίμακα κατάταξης για την ταξινόμηση των σφαγίων χοίρων και της δυνατότητας να χρησιμοποιούν κριτήρια αξιολόγησης πέραν του βάρους και της εκτιμώμενης περιεκτικότητας σε άπαχο κρέας ή για τον καθορισμό παρεκκλίσεων από αυτή την κλίμακα.»
4
Το άρθρο 227 του κανονισμού, το οποίο φέρει τον τίτλο «Άσκηση της εξουσιοδότησης», προβλέπει τα εξής:
«1.   Η εξουσία να εκδίδει κατ’ εξουσιοδότηση πράξεις ανατίθεται στην Επιτροπή υπό τους όρους του παρόντος άρθρου.
2.   Η προβλεπόμενη στον παρόντα κανονισμό εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο επτά ετών από 20ής Δεκεμβρίου 2013. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από τη λήξη της περιόδου των 7 ετών. Η εξουσιοδότηση ανανεώνεται αυτομάτως για περιόδους ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλλουν αντιρρήσεις το αργότερο εντός τριών μηνών πριν από τη λήξη κάθε περιόδου.
3.   Η εξουσιοδότηση που προβλέπεται στον παρόντα κανονισμό μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των ήδη εν ισχύι κατ’ εξουσιοδότηση πράξεων.
4.   Μόλις εκδώσει μια κατ’ εξουσιοδότηση πράξη, η Επιτροπή την κοινοποιεί ταυτοχρόνως στο Ευρωπαϊκό Κοινοβούλιο και το Συμβούλιο.
5.   Η κατ’ εξουσιοδότηση πράξη που εκδίδεται δυνάμει του παρόντος κανονισμού τίθεται σε ισχύ μόνο εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και στο Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλλουν αντιρρήσεις. Η περίοδος αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.»
5
Το παράρτημα IV του κανονισμού, με τίτλο «Ενωσιακές κλίμακες ταξινόμησης των σφαγίων που αναφέρονται στο άρθρο 10», έχει ως εξής:
«Α. Ενωσιακή κλίμακα για την ταξινόμηση των σφαγίων βοοειδών ηλικίας οκτώ μηνών και άνω:
[…]
V. Ταξινόμηση και ταυτοποίηση
Τα σφαγεία που έχουν εγκριθεί […] λαμβάνουν μέτρα για να εξασφαλίζουν ότι όλα τα σφάγια ή τα ημιμόρια σφαγίων βοοειδών ηλικίας οκτώ μηνών και άνω που σφάζονται […] ταξινομούνται και ταυτοποιούνται σύμφωνα με την ενωσιακή κλίμακα.
Πριν από την ταυτοποίηση με την απόδοση σήματος, τα κράτη μέλη μπορούν να επιτρέπουν την αφαίρεση του εξωτερικού λίπους από τα σφάγια ή τα ημιμόρια σφαγίων εάν αυτό δικαιολογείται από την κατάσταση πάχυνσης.
Β. Ενωσιακή κλίμακα ταξινόμησης των σφαγίων των χοίρων:
[…]
II. Ταξινόμηση
Τα σφάγια κατανέμονται σε κατηγορίες βάσει της εκτιμώμενης περιεκτικότητας τους σε άπαχο κρέας και ταξινομούνται ανάλογα:
Κατηγορίες
Άπαχο κρέας ως ποσοστό του βάρους του σφαγίου
S
60 ή υψηλότερο
E
55 ή υψηλότερο, αλλά χαμηλότερο του 60
U
50 ή υψηλότερο, αλλά χαμηλότερο του 55
R
[45] ή περισσότερο, αλλά κατώτερο του [50]
Ο
40 ή υψηλότερο, αλλά χαμηλότερο του 45
P
χαμηλότερο του 40»
Ο κατ’ εξουσιοδότηση κανονισμός 2017/1182
6
Η αιτιολογική σκέψη 3 του κατ’ εξουσιοδότηση κανονισμού 2017/1182 έχει ως εξής:
«Προκειμένου να μειωθεί ο διοικητικός φόρτος, τα κράτη μέλη θα πρέπει να έχουν τη δυνατότητα να επιτρέπουν σε μικρές επιχειρήσεις να παρεκκλίνουν από τη γενική υποχρέωση ταξινόμησης των σφαγίων. Με βάση την εμπειρία που αποκτήθηκε από την εφαρμογή της ενωσιακής κλίμακας ταξινόμησης, θεωρείται σκόπιμο να επιτραπούν παρεκκλίσεις του είδους αυτού για τα σφαγεία στα οποία σφάζονται, κατά μέσο όρο, λιγότερα από 150 βοοειδή ηλικίας οκτώ μηνών και άνω ή λιγότεροι από 500 χοίροι εβδομαδιαίως σε ετήσια βάση. Εντούτοις, τα κράτη μέλη μπορούν να προσδιορίσουν κατώτερα όρια, αναλόγως των εθνικών τους συνθηκών, ιδίως για να διασφαλιστεί η αντιπροσωπευτικότητα των αναφερόμενων τιμών.»
7
Το άρθρο 1 του κανονισμού, με τίτλο «Προσδιορισμός της ηλικίας και της κατηγορίας των βοοειδών», προβλέπει τα εξής:
«Η ηλικία των βοοειδών για τον προσδιορισμό των κατηγοριών που προβλέπονται στο παράρτημα IV σημείο Α.II του [κανονισμού 1308/2013], εξακριβώνεται βάσει των πληροφοριών που είναι διαθέσιμες στο σύστημα αναγνώρισης και καταγραφής των βοοειδών, το οποίο έχει δημιουργηθεί σε κάθε κράτος μέλος σύμφωνα με τον τίτλο I του κανονισμού (ΕΚ) αριθ. 1760/2000 [του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (ΕΕ 2000, L 204, σ. 1)].»
8
Το άρθρο 2 του κανονισμού, με τίτλο «Παρεκκλίσεις από την υποχρέωση ταξινόμησης των σφαγίων», ορίζει τα εξής:
«1.   Τα κράτη μέλη μπορούν να αποφασίσουν ότι οι διατάξεις σχετικά με την ταξινόμηση των σφαγίων βοοειδών και χοίρων, που προβλέπονται στα σημεία A.V και B.II του παραρτήματος IV του κανονισμού (ΕΕ) αριθ. 1308/2013, αντιστοίχως, δεν είναι υποχρεωτικές για τα σφαγεία στα οποία σφάζονται:
α)
λιγότερα από 150 βοοειδή ηλικίας οκτώ μηνών και άνω εβδομαδιαίως σε ετήσια βάση·
β)
λιγότεροι από 500 χοίροι εβδομαδιαίως σε ετήσια βάση.
Τα κράτη μέλη μπορούν να καθορίζουν χαμηλότερο όριο, ιδίως για να διασφαλίζεται η αντιπροσωπευτικότητα της καταγραφής των τιμών που αναφέρεται στο άρθρο 8, παράγραφος 2, του εκτελεστικού κανονισμού (ΕΕ) 2017/1184 [της Επιτροπής, της 20ής Απριλίου 2017, για τη θέσπιση λεπτομερών κανόνων εφαρμογής του κανονισμού 1308/2013 (ΕΕ 2017, L 171, σ. 103)].
2.   Τα κράτη μέλη μπορούν να αποφασίσουν ότι οι διατάξεις για την ταξινόμηση των σφαγίων βοοειδών και χοίρων δεν είναι υποχρεωτικές:
α)
για τα σφάγια βοοειδών και χοίρων που ανήκουν στα σφαγεία εάν δεν έχει προηγηθεί καμία εμπορική συναλλαγή για την αγορά των ζώων αυτών·
β)
για τα σφάγια χοίρων σαφώς καθορισμένων τοπικών φυλών ή με ιδιαίτερους τρόπους εμπορίας, εάν η ανατομική τους διάπλαση καθιστά αδύνατη την ομοιογενή και τυποποιημένη ταξινόμηση των σφαγίων.
3.   Τα κράτη μέλη που εφαρμόζουν την ταξινόμηση των σφαγίων προβάτων σύμφωνα με το άρθρο 10 δεύτερο εδάφιο του κανονισμού (ΕΕ) αριθ. 1308/2013 μπορούν να αποφασίσουν, βάσει αντικειμενικών και αμερόληπτων κριτηρίων, ότι οι διατάξεις σχετικά με την ταξινόμηση των σφαγίων προβάτων δεν είναι υποχρεωτικές για ορισμένα σφαγεία.
4.   Τα κράτη μέλη κοινοποιούν στην Επιτροπή την απόφασή τους να εφαρμόσουν οποιαδήποτε από τις παρεκκλίσεις των παραγράφων 1, 2 και 3 του παρόντος άρθρου.»
Το ρουμανικό δίκαιο
9
Το άρθρο 2, παράγραφος 1, του Ordonanța Guvernului nr. 4/2019 privind reorganizarea sistemului național de clasificare a carcaselor de bovine, porcine și ovine, precum și monitorizarea, controlul și raportarea prețurilor de piață ale carcaselor și ale animalelor vii (κυβερνητικού διατάγματος αριθ. 4/2019, σχετικά με την αναδιοργάνωση του εθνικού συστήματος ταξινόμησης των σφαγίων βοοειδών, χοίρων και προβάτων, καθώς και με την παρακολούθηση, τον έλεγχο και την αναφορά των τιμών αγοράς των σφαγίων και ζώντων ζώων), της 30ής Ιανουαρίου 2019 (Monitorul Oficial al României, μέρος I, αριθ. 81 της 31ης Ιανουαρίου 2019, στο εξής: OG 4/2019), προβλέπει ότι το εθνικό σύστημα ταξινόμησης διασφαλίζει την υποχρεωτική εφαρμογή των κλιμάκων που χρησιμοποιούνται στην Ένωση για την ταξινόμηση των σφαγίων βοοειδών, χοίρων και προβάτων, σύμφωνα με τους κανονισμούς της Ένωσης για την ταξινόμηση των σφαγίων και την ισχύουσα εθνική νομοθεσία, προκειμένου να βελτιωθεί η διαφάνεια της αγοράς και να καθοριστούν συγκρίσιμες τιμές της αγοράς για τα σφάγια τόσο σε εθνικό όσο και σε ενωσιακό επίπεδο, οι οποίες αποτελούν τη βάση για τη διαχείριση των σχετικών μέτρων και για την εφαρμογή των μηχανισμών παρέμβασης της Επιτροπής στον τομέα αυτό.
10
Κατά το άρθρο 3, παράγραφος 1, της Hotărârea Guvernului nr. 842/2021 privind modul de organizare și funcționare a sistemului național de clasificare a carcaselor de bovine, porcine și ovine, (αποφάσεως αριθ. 842/2021 της Κυβέρνησης σχετικά με τον τρόπο οργάνωσης και λειτουργίας του εθνικού συστήματος ταξινόμησης των σφαγίων βοοειδών, χοίρων και προβάτων), της 11ης Αυγούστου 2021 (Monitorul Oficial al României, μέρος I, αριθ. 810 της 24ης Αυγούστου 2021, στο εξής: HG 842/2021), η εφαρμογή των ενωσιακών κλιμάκων ταξινόμησης των σφαγίων και η αναφορά των τιμών της αγοράς για ορισμένες κατηγορίες των εν λόγω σφαγίων και ζώντων ζώων, που προβλέπονται στους κανονισμούς της Ένωσης, είναι υποχρεωτικές και αποτελούν:
«a)
αναγκαιότητα για την παρακολούθηση, σε συγκρίσιμη βάση, των τιμών αγοράς κρέατος σε όλα τα κράτη μέλη και για τον υπολογισμό των εν λόγω μέσων ενωσιακών τιμών, παρακολούθηση η οποία είναι αναγκαία στον τομέα του βοείου και του χοιρείου κρέατος για τη διαχείριση των σχετικών μέτρων, όπως η δημόσια παρέμβαση, η ιδιωτική αποθεματοποίηση και οι επιστροφές κατά την εξαγωγή·
b)
προϋπόθεση επιλεξιμότητας για τη δημόσια παρέμβαση στον τομέα του βοείου κρέατος·
c)
σημαντικό εργαλείο για τον προσδιορισμό της αξίας ενός σφαγίου, το οποίο συμβάλλει στη διαφάνεια της αγοράς […].»
11
Δυνάμει του άρθρου 5 της HG 842/2021, τα σφαγεία υπέχουν κατ’ ουσίαν τις ακόλουθες υποχρεώσεις:
«[…]
b)
να συνάπτουν σύμβαση παροχής υπηρεσιών ταξινόμησης των σφαγίων, για κάθε είδος ζώων που σφάζουν, μόνο με οργανισμούς ταξινόμησης σφαγίων ή ανεξάρτητους ταξινομητές σφαγίων·
[…]
d)
να εξασφαλίζουν σε μόνιμη βάση τις συνθήκες που είναι αναγκαίες στην εγκατάσταση για την άσκηση της δραστηριότητας ταξινόμησης όλων των σφαγίων από τον πάροχο των υπηρεσιών, σύμφωνα με τους τεχνικούς κανόνες ταξινόμησης των σφαγίων, καταγραφής και δήλωσης των αποτελεσμάτων ταξινόμησης και των τιμών του κρέατος·
[…]
g)
να λαμβάνουν τα αναγκαία μέτρα για να εξασφαλίζουν την αδιάλειπτη άσκηση της δραστηριότητας ταξινόμησης σφαγίων στην εγκατάσταση, όταν στο πρόσωπο με το οποίο συνήφθη η σύμβαση παροχής υπηρεσιών ταξινόμησης έχει επιβληθεί κύρωση από την Επιθεώρηση ταξινόμησης σφαγίων υπό τη μορφή αναστολής/ακύρωσης της άδειας ταξινόμησης σφαγίων ή σε οποιαδήποτε άλλη περίπτωση τροποποίησης/μεταβολής/καταγγελίας της σύμβασης παροχής υπηρεσιών ταξινόμησης·
h)
να κοινοποιούν το πρόγραμμα σφαγής των ζώων στο πρόσωπο με το οποίο έχει συναφθεί η σύμβαση παροχής υπηρεσιών ταξινόμησης, ώστε το πρόσωπο αυτό να είναι παρόν στο σφαγείο κατά την έναρξη της σφαγής των ζώων, για να ταξινομήσει τα σφάγια κατά τον χρόνο προσδιορισμού του θερμού βάρους τους και το αργότερο εντός του καθοριζόμενου στα τεχνικά πρότυπα ταξινόμησης διαστήματος, που διαφοροποιούνται ανάλογα με το είδος ζώου·
i)
να θέτουν στη διάθεση του ταξινομητή, πριν από την έναρξη της ταξινόμησης, έγγραφα περιέχοντα πληροφορίες που να ανταποκρίνονται στην πραγματικότητα, με σκοπό την καταχώριση των δεδομένων αυτών στην ηλεκτρονική εφαρμογή και την κατάρτιση της έκθεσης ταξινόμησης […]·
[…]
m)
να αρχειοθετούν και να διατηρούν τα πλήρη έγγραφα σε χρονολογική σειρά ανά εβδομάδα δηλώσεως, για περίοδο δύο ημερολογιακών ετών μετά τη λήξη του έτους κατά το οποίο καταρτίστηκαν, σύμφωνα με τις τεχνικές προδιαγραφές ταξινόμησης, διαφοροποιημένα κατ’ είδος·
n)
να θέτουν στη διάθεση όλων των προμηθευτών/παραγωγών ζώων που έχουν παραδώσει στο σφαγείο ζώα προς σφαγή την έκθεση ταξινόμησης που συντάχθηκε από τον ταξινομητή σφαγίων και πιστοποιείται με υπογραφή, εντός μέγιστης προθεσμίας 48 ωρών από τη σφαγή των ζώων·
[…]
p)
να ενημερώνουν την περιφερειακή υπηρεσία επιθεώρησης της ταξινόμησης σφαγίων για κάθε διαπιστούμενη μη συμμόρφωση κατά την εφαρμογή από τον ταξινομητή των τεχνικών κανόνων ταξινόμησης των σφαγίων και/ή κάθε φορά που ο ταξινομητής δεν συμμορφώνεται με τους όρους της σύμβασης παροχής υπηρεσιών και/ή κάθε φορά που καταγγέλλει τη σύμβαση παροχής υπηρεσιών·
[…]
r)
να επιτρέπουν τη διενέργεια επιθεωρήσεων, ώστε να καθίσταται δυνατή η επαλήθευση της ακρίβειας του περιεχομένου της αρχικής καταχώρισης των δεδομένων στις εκθέσεις ταξινόμησης και η συγκέντρωση των δεδομένων αυτών στην εθνική βάση δεδομένων ταξινόμησης.»
Η διαφορά της κύριας δίκης και το προδικαστικό ερώτημα
12
Η Dinamel Trade, η οποία εκμεταλλεύεται ένα μικρό σφαγείο, υποχρεώθηκε να συνάψει συμβάσεις παροχής υπηρεσιών ταξινόμησης σφαγίων, δυνάμει του OG 4/2019 και της HG 842/2021, προκειμένου να εκπληρώσει τη γενική υποχρέωση ταξινόμησης των σφαγίων βοοειδών και χοίρων.
13
Η Dinamel Trade άσκησε προσφυγή ενώπιον του Tribunalul Brăila (πρωτοδικείου Brăila, Ρουμανία) με αίτημα να υποχρεωθεί το Υπουργείο Γεωργίας και Αγροτικής Ανάπτυξης να εκδώσει διοικητική πράξη με αντικείμενο, μεταξύ άλλων, την απαλλαγή της από την υποχρέωση να προβαίνει στις εν λόγω πράξεις ταξινόμησης.
14
Δεδομένου ότι η προσφυγή αυτή απορρίφθηκε με απόφαση της 9ης Απριλίου 2014, η Dinamel Trade άσκησε έφεση κατά της αποφάσεως αυτής ενώπιον του Curtea de Apel Galați (εφετείου Galați, Ρουμανία), το οποίο εξαφάνισε την εν λόγω απόφαση και ανέπεμψε την υπόθεση ενώπιον του Tribunalul Brăila (πρωτοδικείου Brăila).
15
Εντούτοις, το δικαστήριο αυτό, το οποίο επιλήφθηκε εκ νέου της υποθέσεως, έκρινε εαυτό αναρμόδιο υπέρ του Curtea de Apel Galați (εφετείου Galați), το οποίο, με απόφαση της 30ής Ιουνίου 2016 απέρριψε την προσφυγή της Dinamel Trade.
16
Η ως άνω εταιρία άσκησε αναίρεση κατά της αποφάσεως αυτής ενώπιον του αιτούντος δικαστηρίου, του Înalta Curte de Casație și Justiție – Secția de contencios administrativ și fiscal (Ανώτατου Ακυρωτικού Δικαστηρίου – τμήμα διοικητικών και φορολογικών διαφορών, Ρουμανία), το οποίο απέρριψε την αίτηση αναιρέσεως ως αβάσιμη με απόφαση της 4ης Φεβρουαρίου 2020.
17
Η Dinamel Trade υπέβαλε αίτηση αναθεώρησης ενώπιον του αιτούντος δικαστηρίου, υποστηρίζοντας ότι, με την απόφαση της 4ης Φεβρουαρίου 2020, το αιτούν δικαστήριο δεν είχε λάβει υπόψη τον κατ’ εξουσιοδότηση κανονισμό 2017/1182, διότι ο κανονισμός αυτός δεν ίσχυε κατά τον χρόνο εκδόσεως της αποφάσεως του Curtea de Apel Galați (εφετείου Galați) της 30ής Ιουνίου 2016.
18
Το αιτούν δικαστήριο έκανε δεκτή την αίτηση αναθεωρήσεως, εξαφάνισε την απόφαση της 4ης Φεβρουαρίου 2020 και ανέπεμψε την υπόθεση για να την εξετάσει σε νέα δικάσιμο προκειμένου να αποφανθεί επί της αιτήσεως αναιρέσεως.
19
Στις 24 Μαΐου 2022, η Dinamel Trade ζήτησε από το αιτούν δικαστήριο να υποβάλει στο Δικαστήριο αίτηση προδικαστικής αποφάσεως. Συγκεκριμένα, η Dinamel Trade υποστηρίζει ότι το OG 4/2019 και η HG 842/2021 δεν προβλέπουν καμία παρέκκλιση για τις μικρές επιχειρήσεις, δεδομένου ότι η ταξινόμηση των σφαγίων βοοειδών και χοίρων είναι υποχρεωτική ανεξαρτήτως του αριθμού των ζώων που σφάζονται εβδομαδιαίως, ενώ από το προοίμιο του κατ’ εξουσιοδότηση κανονισμού 2017/1182 προκύπτει ότι τα κράτη μέλη, μολονότι δεν έχουν σχετική υποχρέωση, πρέπει να έχουν τη δυνατότητα να επιτρέπουν στις μικρές επιχειρήσεις να παρεκκλίνουν από τη γενική υποχρέωση ταξινόμησης των σφαγίων, προκειμένου να μειωθεί ο διοικητικός φόρτος τους.
20
Αφού επισημαίνει ότι αποτελεί δικαστήριο του οποίου οι αποφάσεις δεν υπόκεινται σε ένδικα μέσα, όπερ συνεπάγεται την εφαρμογή του άρθρου 267, τρίτο εδάφιο, ΣΛΕΕ και την υποχρέωση υποβολής προδικαστικού ερωτήματος στο Δικαστήριο, το αιτούν δικαστήριο εκτιμά ότι είναι προφανές ότι ο νομοθέτης της Ένωσης κατέλιπε στη διακριτική ευχέρεια κάθε κράτους μέλους την απόφαση να προβλέψει ή όχι, στο εθνικό του δίκαιο, παρεκκλίσεις από την υποχρέωση ταξινομήσεως των σφαγίων βοοειδών και χοίρων και ότι η Ρουμανία επέλεξε μια γενική υποχρέωση ταξινομήσεως χωρίς παρεκκλίσεις.
21
Εντούτοις, κατά το αιτούν δικαστήριο, μολονότι η Επιτροπή επισημαίνει στην αιτιολογική σκέψη 3 του κατ’ εξουσιοδότηση κανονισμού 2017/1182 ότι «τα κράτη μέλη θα πρέπει να έχουν τη δυνατότητα να επιτρέπουν σε μικρές επιχειρήσεις να παρεκκλίνουν από τη γενική υποχρέωση ταξινόμησης των σφαγίων», από την οποία αιτιολογική σκέψη θα μπορούσε πράγματι να εννοηθεί ότι τα κράτη μέλη παραμένουν ελεύθερα να χορηγούν τέτοιες παρεκκλίσεις, το εν λόγω θεσμικό όργανο διευκρινίζει επίσης ότι «θεωρείται σκόπιμο να επιτραπούν παρεκκλίσεις του είδους αυτού για τα σφαγεία στα οποία σφάζονται, κατά μέσο όρο, λιγότερα από 150 βοοειδή ηλικίας οκτώ μηνών και άνω ή λιγότεροι από 500 χοίροι», διατύπωση από την οποία θα μπορούσε να συναχθεί ότι πρόκειται μάλλον για σχετική υποχρέωση των κρατών μελών.
22
Κατά το αιτούν δικαστήριο, το OG 4/2019 και η HG 842/2021, διά της επιλογής, στο πλαίσιο ασκήσεως της εξουσίας εκτιμήσεως που διαθέτουν τα κράτη μέλη όσον αφορά τη χορήγηση παρεκκλίσεων από την υποχρέωση ταξινόμησης των σφαγίων, του να μη χορηγείται καμία παρέκκλιση και, συγκεκριμένα, να μη λαμβάνονται υπόψη τα κριτήρια αναλύσεως που προβλέπονται στον κατ’ εξουσιοδότηση κανονισμό 2017/1182, αποκλίνουν από τις αρχές του δικαίου της Ένωσης.
23
Επομένως, πρέπει να εξεταστεί αν η εθνική ρύθμιση που δεν προβλέπει καμία παρέκκλιση από την εν λόγω υποχρέωση είναι συμβατή με τον κατ’ εξουσιοδότηση κανονισμό 2017/1182 και, ομοίως, αν ο τρόπος με τον οποίο οι εθνικές αρχές ασκούν την εξουσία εκτίμησης που διαθέτουν είναι σύμφωνος με τον κανονισμό αυτόν.
24
Υπό τις συνθήκες αυτές, το Înalta Curte de Casație și Justiție – Secția de contencios administrativ și fiscal (Ανώτατο Ακυρωτικό Δικαστήριο – τμήμα διοικητικών και φορολογικών διαφορών) αποφάσισε να αναστείλει την ενώπιόν του διαδικασία και να υποβάλει στο Δικαστήριο το ακόλουθο προδικαστικό ερώτημα:
«Αντιβαίνουν το άρθρο 2, παράγραφος 1, του [OG 4/2019], το άρθρο 3, παράγραφος 1, και το άρθρο 5 της [HG 842/2021], τα οποία ρυθμίζουν το εθνικό σύστημα ταξινόμησης των σφαγίων και τα οποία προβλέπουν ότι η ταξινόμηση των σφαγίων [βοοειδών και χοίρων] είναι υποχρεωτική ανεξαρτήτως του αριθμού των ζώων που σφάζονται, […] στο άρθρο 2, παράγραφος 1, στοιχεία αʹ και βʹ, του [κατ’ εξουσιοδότηση κανονισμού 2017/1182], κατά το οποίο είναι σκόπιμη και αναγκαία η κατάργηση του υποχρεωτικού χαρακτήρα της ταξινόμησης των σφαγίων για τα μικρά σφαγεία στα οποία σφάζονται λιγότερα από 150 βοοειδή εβδομαδιαίως σε ετήσια βάση και λιγότεροι από 500 χοίροι εβδομαδιαίως σε ετήσια βάση, σύμφωνα με την ακόλουθη φράση: “[τ]α κράτη μέλη μπορούν να αποφασίσουν ότι οι διατάξεις σχετικά με την ταξινόμηση [των σφαγίων βοοειδών και χοίρων] δεν είναι υποχρεωτικές για τα σφαγεία στα οποία σφάζ[εται περιορισμένος αριθμός βοοειδών και χοίρων]”;»
Επί του προδικαστικού ερωτήματος
25
Δυνάμει του άρθρου 99 του Κανονισμού Διαδικασίας, το Δικαστήριο, κατόπιν προτάσεως του εισηγητή δικαστή και αφού ακούσει τον γενικό εισαγγελέα, μπορεί οποτεδήποτε να αποφανθεί με αιτιολογημένη διάταξη όταν, μεταξύ άλλων, η απάντηση σε ερώτημα που υποβάλλεται με αίτηση προδικαστικής αποφάσεως μπορεί να συναχθεί σαφώς από τη νομολογία ή όταν δεν υπάρχει καμία εύλογη αμφιβολία ως προς την απάντηση που προσήκει στο υποβληθέν ερώτημα.
26
Η εν λόγω διάταξη έχει εφαρμογή στην υπό κρίση υπόθεση.
27
Κατά πάγια νομολογία του Δικαστηρίου, στο πλαίσιο της διαδικασίας συνεργασίας μεταξύ των εθνικών δικαστηρίων και του Δικαστηρίου την οποία καθιερώνει το άρθρο 267 ΣΛΕΕ, στο Δικαστήριο απόκειται να δώσει στο εθνικό δικαστήριο χρήσιμη απάντηση που να του παρέχει τη δυνατότητα επίλυσης της διαφοράς της οποίας έχει επιληφθεί. Υπό το πρίσμα αυτό, το Δικαστήριο μπορεί να αναδιατυπώσει, εφόσον είναι αναγκαίο, τα προδικαστικά ερωτήματα που του έχουν υποβληθεί (απόφαση της 26ης Οκτωβρίου 2021, PL Holdings, C‑109/20, EU:C:2021:875, σκέψη 34 και εκεί μνημονευόμενη νομολογία).
28
Υπενθυμίζεται επίσης ότι το Δικαστήριο δεν είναι αρμόδιο να αποφαίνεται, στο πλαίσιο προδικαστικής παραπομπής, επί του συμβατού των διατάξεων του εθνικού δικαίου με τους κανόνες του δικαίου της Ένωσης [διάταξη της 16ης Μαΐου 2022, Staatsanwaltschaft Köln (Τέκνο που μετακινήθηκε στη Ρουμανία), C‑724/21, EU:C:2022:393, σκέψη 18 και εκεί μνημονευόμενη νομολογία].
29
Υπό τις συνθήκες αυτές, πρέπει να γίνει δεκτό ότι, με το ερώτημά του, το αιτούν δικαστήριο ζητεί, κατ’ ουσίαν, να διευκρινιστεί αν το άρθρο 2, παράγραφος 1, πρώτο εδάφιο, στοιχεία αʹ και βʹ, του κατ’ εξουσιοδότηση κανονισμού 2017/1182 έχει την έννοια ότι αντιτίθεται σε εθνική ρύθμιση δυνάμει της οποίας οι διατάξεις σχετικά με την ταξινόμηση των σφαγίων βοοειδών και χοίρων, οι οποίες προβλέπονται αντιστοίχως στα σημεία A.V και B.II του παραρτήματος IV του κανονισμού 1308/2013, είναι υποχρεωτικές για το σύνολο των σφαγείων που βρίσκονται στο εθνικό έδαφος, ανεξαρτήτως του αριθμού των ζώων που σφάζονται σε αυτά εβδομαδιαίως.
30
Κατά το άρθρο 2, παράγραφος 1, πρώτο εδάφιο, του κατ’ εξουσιοδότηση κανονισμού 2017/1182, τα κράτη μέλη μπορούν να αποφασίσουν ότι οι διατάξεις για την ταξινόμηση των σφαγίων βοοειδών και χοίρων, που προβλέπονται αντιστοίχως στα σημεία A.V και B.II του παραρτήματος IV του κανονισμού 1308/2013, δεν είναι υποχρεωτικές για τα σφαγεία στα οποία σφάζονται είτε λιγότερα από 150 βοοειδή ηλικίας 8 μηνών και άνω εβδομαδιαίως σε ετήσια βάση είτε λιγότεροι από 500 χοίροι εβδομαδιαίως σε ετήσια βάση.
31
Το άρθρο 2, παράγραφος 1, δεύτερο εδάφιο, του κατ’ εξουσιοδότηση κανονισμού ορίζει ότι τα κράτη μέλη μπορούν να καθορίσουν χαμηλότερο όριο, ιδίως για να διασφαλιστεί η αντιπροσωπευτικότητα της καταγραφής των τιμών που αναφέρεται στο άρθρο 8, παράγραφος 2, του εκτελεστικού κανονισμού 2017/1184.
32
Κατά πάγια νομολογία του Δικαστηρίου, για την ερμηνεία διατάξεως του δικαίου της Ένωσης πρέπει να λαμβάνεται υπόψη όχι μόνον το γράμμα της, αλλά και το πλαίσιο στο οποίο αυτή εντάσσεται και οι σκοποί που επιδιώκονται με τη ρύθμιση της οποίας αποτελεί μέρος [απόφαση της 28ης Ιανουαρίου 2020, Επιτροπή κατά Ιταλίας (Οδηγία για την καταπολέμηση των καθυστερήσεων πληρωμών), C‑122/18, EU:C:2020:41, σκέψη 39 και εκεί μνημονευόμενη νομολογία].
33
Όσον αφορά, κατ’ αρχάς, τη διατύπωση του άρθρου 2, παράγραφος 1, του κατ’ εξουσιοδότηση κανονισμού 2017/1182, προκύπτει σαφώς από τη φράση «Τα κράτη μέλη μπορούν να αποφασίσουν ότι οι διατάξεις […] δεν είναι υποχρεωτικές» του πρώτου εδαφίου ότι η διάταξη αυτή δεν επιβάλλει υποχρέωση, αλλά παρέχει στα κράτη μέλη την ευχέρεια να μην περιλάβουν ως υποχρεωτικές στην εθνική νομοθεσία τους αυτές τις διατάξεις για την ταξινόμηση των σφαγίων βοοειδών και χοίρων.
34
Η εν λόγω διάταξη ορίζει ρητώς, στο δεύτερο εδάφιό της, την ευχέρεια εκτιμήσεως που διαθέτει το κράτος μέλος που αποφασίζει να προβλέψει, στην εθνική νομοθεσία του, παρεκκλίσεις από τις εν λόγω υποχρεώσεις ταξινόμησης, όπερ επιβεβαιώνει περαιτέρω τον προαιρετικό χαρακτήρα των παρεκκλίσεων.
35
Επομένως, από το γράμμα του άρθρου 2, παράγραφος 1, του κατ’ εξουσιοδότηση κανονισμού 2017/1182 προκύπτει ότι τα κράτη μέλη είναι ελεύθερα να θεσπίζουν ή όχι τέτοιες παρεκκλίσεις στην εθνική νομοθεσία τους, εντός των ορίων που θέτει η διάταξη αυτή.
36
Η ερμηνεία αυτή, η οποία απορρέει από το σαφές γράμμα του άρθρου 2, παράγραφος 1, του κατ’ εξουσιοδότηση κανονισμού 2017/1182, ενισχύεται, εν συνεχεία, από το πλαίσιο στο οποίο εντάσσεται η διάταξη αυτή και η ρύθμιση της οποίας αποτελεί μέρος.
37
Πρώτον, από τις παραγράφους 2 και 3 του άρθρου 2 προκύπτει ότι τα κράτη μέλη είναι ελεύθερα να απαλλάσσουν, υπό τις προβλεπόμενες προϋποθέσεις, ορισμένα είδη σφαγείων από τις υποχρεώσεις που αφορούν την ταξινόμηση των σφαγίων βοοειδών, χοίρων και προβάτων.
38
Δεύτερον, πρέπει να ληφθεί υπόψη το γράμμα του άρθρου 2, παράγραφος 4, του κατ’ εξουσιοδότηση κανονισμού 2017/1182, κατά το οποίο τα κράτη μέλη κοινοποιούν στην Επιτροπή την απόφασή τους να εφαρμόσουν οποιαδήποτε από τις παρεκκλίσεις που προβλέπονται στις παραγράφους 1 έως 3 του άρθρου αυτού.
39
Πράγματι, αφενός, από το γράμμα της διατάξεως αυτής προκύπτει σαφώς ότι τα κράτη μέλη αποφασίζουν αν θα εφαρμόσουν ή όχι οποιαδήποτε από τις παρεκκλίσεις του άρθρου 2.
40
Αφετέρου, αν γινόταν δεκτό ότι τα κράτη μέλη υποχρεούνται να προβλέπουν τέτοιες παρεκκλίσεις, η κοινοποίησή τους δεν θα είχε κανένα λόγο υπάρξεως.
41
Τρίτον, υπενθυμίζεται ότι ο κατ’ εξουσιοδότηση κανονισμός 2017/1182 εκδόθηκε από την Επιτροπή βάσει της εξουσιοδοτήσεως που της παρασχέθηκε με το άρθρο 227 του κανονισμού 1308/2013. Το άρθρο 19, παράγραφος 6, στοιχείο γʹ, του τελευταίου αυτού κανονισμού ορίζει, μεταξύ άλλων, ότι «ανατίθεται στην Επιτροπή η αρμοδιότητα έκδοσης κατ’ εξουσιοδότηση πράξεων […] για τη θέσπιση παρεκκλίσεων που μπορούν να χορηγούνται από κράτη μέλη σε σφαγεία όπου σφάζεται μικρός αριθμός βοοειδών».
42
Αντιθέτως, η εξουσιοδότηση αυτή δεν προβλέπει ότι η Επιτροπή μπορεί να εκδώσει κατ’ εξουσιοδότηση κανονισμό του οποίου οι διατάξεις προβλέπουν ότι τα κράτη μέλη υποχρεούνται να χορηγούν τέτοιες παρεκκλίσεις.
43
Επομένως, τα όρια της εν λόγω εξουσιοδοτήσεως επιβεβαιώνουν την ερμηνεία του άρθρου 2, παράγραφος 1, πρώτο εδάφιο, στοιχεία αʹ και βʹ, του κατ’ εξουσιοδότηση κανονισμού 2017/1182, όπως αυτή προκύπτει από το γράμμα του.
44
Τέταρτον, πρέπει να προστεθεί ότι η ερμηνεία αυτή επιβεβαιώνεται και από το γράμμα ορισμένων διατάξεων του κανονισμού 1249/2008 της Επιτροπής, της 10ης Δεκεμβρίου 2008, για τη θέσπιση λεπτομερών κανόνων για την εφαρμογή των κοινοτικών κλιμάκων κατάταξης των σφάγιων βοοειδών, χοίρων και προβάτων καθώς και για την κοινοποίηση των σχετικών τιμών (ΕΕ 2008, L 337, σ. 3). Πράγματι, τα άρθρα 5 και 20 του κανονισμού αυτού ορίζουν, αντιστοίχως, όσον αφορά τα βοοειδή και τους χοίρους, ότι τα κράτη μέλη μπορούν να αποφασίσουν ότι οι διατάξεις σχετικά με την ταξινόμηση των σφαγίων δεν είναι υποχρεωτικές, εντός των ορίων που θέτει ο κανονισμός αυτός.
45
Βεβαίως, ο κανονισμός 1249/2008 καταργήθηκε και αντικαταστάθηκε από τον κατ’ εξουσιοδότηση κανονισμό 2017/1182 και δεν έχει εφαρμογή ratione temporis στη διαφορά της κύριας δίκης, όπως προκύπτει από την αίτηση προδικαστικής αποφάσεως.
46
Εντούτοις, το σαφές γράμμα των διατάξεων αυτών του κανονισμού 1249/2008, από το οποίο ουδόλως προκύπτει ότι τα κράτη μέλη όφειλαν να προβλέψουν, στην εθνική νομοθεσία τους, παρεκκλίσεις από τις διατάξεις που αφορούν την ταξινόμηση των σφαγίων βοοειδών και χοίρων, αποτελεί ένδειξη του περιεχομένου των αντίστοιχων διατάξεων του κατ’ εξουσιοδότηση κανονισμού 2017/1182.
47
Όσον αφορά, τέλος, τους σκοπούς που επιδιώκει το άρθρο 2, παράγραφος 1, του κατ’ εξουσιοδότηση κανονισμού 2017/1182, η βούληση της Επιτροπής, όπως αυτή συνάγεται από το γράμμα της αιτιολογικής σκέψεως 3 του κατ’ εξουσιοδότηση κανονισμού, επίσης δεν αποκλείει ερμηνεία κατά την οποία τα κράτη μέλη παραμένουν ελεύθερα να θεσπίσουν ή όχι παρεκκλίσεις από τις διατάξεις που αφορούν την ταξινόμηση των σφαγίων βοοειδών και χοίρων, εντός των ορίων που θέτει η διάταξη αυτή.
48
Πράγματι, η Επιτροπή εκθέτει, στην αιτιολογική αυτή σκέψη, τις περιπτώσεις στις οποίες κρίνει σκόπιμη τη χρήση από τα κράτη μέλη της ευχέρειας που τους παρέχεται να προβλέπουν, στην εθνική νομοθεσία τους, παρεκκλίσεις από τις σχετικές με την ταξινόμηση των σφαγίων υποχρεώσεις.
49
Ειδικότερα, η Επιτροπή επισημαίνει, στην πρώτη περίοδο της εν λόγω αιτιολογικής σκέψεως, ότι τα κράτη μέλη «θα πρέπει να έχουν τη δυνατότητα να επιτρέπουν σε μικρές επιχειρήσεις να παρεκκλίνουν από τη γενική υποχρέωση ταξινόμησης των σφαγίων», προκειμένου να μειωθεί ο διοικητικός φόρτος τους. Επομένως, από τη διατύπωση αυτή προκύπτει σαφώς η πρόθεση της Επιτροπής να παράσχει στα κράτη μέλη την ευχέρεια να προβλέψουν τις παρεκκλίσεις αυτές. Αντιθέτως, είναι αληθές ότι, στη δεύτερη περίοδο της ίδιας αιτιολογικής σκέψεως, το θεσμικό αυτό όργανο διευκρινίζει ότι «θεωρείται σκόπιμο να επιτραπούν» τέτοιες παρεκκλίσεις για τα σφαγεία στα οποία σφάζονται, εβδομαδιαίως, σε ετήσια βάση, «λιγότερα από 150 βοοειδή ηλικίας 8 μηνών ή άνω, ή λιγότεροι από 500 χοίροι» και ότι τα κράτη μέλη «μπορούν να προσδιορίσουν» κατώτερα όρια αναλόγως των εθνικών συνθηκών τους, όπερ θα μπορούσε να υποδηλώνει το αντίθετο.
50
Εντούτοις, δεν μπορεί να συναχθεί εκ των ανωτέρω ότι η Επιτροπή, θεσπίζοντας το άρθρο 2, παράγραφος 1, του κατ’ εξουσιοδότηση κανονισμού 2017/1182, δεν είχε πρόθεση να παράσχει ευχέρεια, αλλά να επιβάλει υποχρέωση στα κράτη μέλη να προβλέψουν παρεκκλίσεις από τις διατάξεις που αφορούν την ταξινόμηση των σφαγίων βοοειδών και χοίρων.
51
Πράγματι, πέραν του σαφούς γράμματος της πρώτης περιόδου της αιτιολογικής σκέψεως 3 του κανονισμού αυτού, υπενθυμίζεται ότι το προοίμιο πράξεως της Ένωσης δεν είναι νομικώς δεσμευτικό και δεν μπορεί να αποτελέσει βάση για παρέκκλιση από τις διατάξεις της οικείας πράξεως ούτε για την ερμηνεία των διατάξεων αυτών κατά τρόπο προδήλως αντίθετο προς το γράμμα τους (απόφαση της 13ης Σεπτεμβρίου 2018, Česká pojišťovna, C‑287/17, EU:C:2018:707, σκέψη 33 και εκεί μνημονευόμενη νομολογία).
52
Εν προκειμένω, όπως εκτέθηκε στις προηγούμενες σκέψεις της παρούσας διατάξεως, το άρθρο 2, παράγραφος 1, πρώτο εδάφιο, του κατ’ εξουσιοδότηση κανονισμού 2017/1182 δεν επιβάλλει καμία υποχρέωση στα κράτη μέλη. Επομένως, η διάταξη αυτή δεν μπορεί να ερμηνευθεί αντιθέτως, για τον λόγο ότι η δεύτερη περίοδος της αιτιολογικής σκέψεως 3 του κανονισμού αυτού θα μπορούσε να ερμηνευθεί υπό την έννοια αυτή.
53
Λαμβανομένων υπόψη των προεκτεθέντων, το άρθρο 2, παράγραφος 1, πρώτο εδάφιο, στοιχεία αʹ και βʹ, του κατ’ εξουσιοδότηση κανονισμού 2017/1182 έχει την έννοια ότι δεν αντιτίθεται σε εθνική ρύθμιση δυνάμει της οποίας οι διατάξεις σχετικά με την ταξινόμηση των σφαγίων βοοειδών και χοίρων, που προβλέπονται αντιστοίχως στα σημεία A.V και B.II του παραρτήματος IV του κανονισμού 1308/2013, είναι υποχρεωτικές για το σύνολο των σφαγείων που βρίσκονται στο εθνικό έδαφος, ανεξαρτήτως του αριθμού των ζώων που σφάζονται σε αυτά εβδομαδιαίως.
Επί των δικαστικών εξόδων
54
Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων.
Για τους λόγους αυτούς, το Δικαστήριο (όγδοο τμήμα) αποφαίνεται:
Το άρθρο 2, παράγραφος 1, πρώτο εδάφιο, στοιχεία αʹ και βʹ, του κατ’ εξουσιοδότηση κανονισμού (ΕΕ) 2017/1182 της Επιτροπής, της 20ής Απριλίου 2017, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις ενωσιακές κλίμακες για την ταξινόμηση των σφαγίων βοοειδών, χοίρων και προβάτων και την αναφορά των τιμών της αγοράς για ορισμένες κατηγορίες σφαγίων και ζώντων ζώων,
έχει την έννοια ότι:
δεν αντιτίθεται σε εθνική ρύθμιση δυνάμει της οποίας οι διατάξεις σχετικά με την ταξινόμηση των σφαγίων βοοειδών και χοίρων, που προβλέπονται αντιστοίχως στα σημεία Α.V και Β.II του παραρτήματος IV του κανονισμού (ΕΕ) 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου, είναι υποχρεωτικές για το σύνολο των σφαγείων που βρίσκονται στο εθνικό έδαφος, ανεξαρτήτως του αριθμού των ζώων που σφάζονται σε αυτά εβδομαδιαίως.
(υπογραφές)
(
*1
)	Γλώσσα διαδικασίας: η ρουμανική.